Anton Sveinn Mckee verður í dag fimmti Íslendingurinn til að synda í úrslitum á heimsmeistaramóti í sundi þegar hann stingur sér til sunds á HM í Búdapest í dag. Minna en ár er síðan hann komst ekki upp úr undanrásum á Ólympíuleikunum.
Anton Sveinn setti sér háleit markmið fyrir Ólympíuleikana í Tókýó á síðasta ári en var nokkuð langt frá sínu besta í sinni sterkustu grein, 200 metra bringusundi, og synti á tveimur mínútum og 11,64 sekúndum í undanrásum. Var hann þá tæpum tveimur sekúndum frá því að komast í 16 manna undanúrslit. Annað var á uppi á teningnum hjá Antoni á HM í gær er hann tvíbætti Íslandsmet sitt í greininni, bæði í undanrásum og undanúrslitum, og tryggði sér örugglega sæti í úrslitasundinu í dag. Aðeins heimsmethafinn í greininni synti hraðar en Anton Sveinn sem synti á tveimur mínútum og 8,74 sekúndum. Það er stórbæting á fyrra Íslandsmeti hans. Anton syndir í úrslitum í 200 metra bringusundi í dag klukkan 17:28 og sýnir RÚV beint frá mótinu.
Hurð skall nærri hælum í allt annarri grein á HM í gær þegar leið yfir listsundkonuna Anitu Alvarez frá Bandaríkjunum og hún sökk til botns í lauginni. Það fór svo að þjálfari hennar, Andrea Fuentes, þurfti að stinga sér í laugina og koma henni á þurrt land þar sem sundlaugarverðir virtust ekki átta sig á aðstæðum. Þetta er ekki í fyrsta skipti sem Fuentes þarf að bjarga Alvarez því það sama gerðist í Barcelona í fyrra. Alvarez er við góða heilsu í dag en þarf á hvíld að halda.
Einn leikur er á dagskrá Bestu deildar karla í kvöld. Topplið Breiðabliks tekur þá á móti KR í Kópavogi klukkan korter yfir sjö. Breiðablik er með átta stiga forystu á toppnum en KR situr í sjötta sæti með 16 stig, þó aðeins þremur stigum frá öðru sæti. Þetta er annar leikur liðanna á tímabilinu en Breiðablik vann fyrri leikinn með einu marki gegn engu.
Anton Sveinn Mckee keppir í úrslitum í 200 metra bringusundi á heimsmeistaramótinu í Búdapest dag eftir að hafa sett tvö Íslandsmet í gær.